פדרו סאנצ'ס

**פדרו סאנצ'ס פרס-קסטחון** (בספרדית: **Pedro Sánchez Pérez-Castejón**; נולד ב-29 בפברואר 1972) הוא פוליטיקאי ספרדי המכהן כראש ממשלת ספרד ומנהיג מפלגת הפועלים הסוציאליסטית הספרדית.

## ביוגרפיה
פדרו סאנצ'ס נולד ברובע טטואן במדריד. למד כלכלה עסקים ופוליטיקה באוניברסיטת קומפלוטנסה של מדריד, האוניברסיטה החופשית של בריסל ואוניברסיטת נווארה, ב-2012 סיים דוקטורט בכלכלה באוניברסיטת קמילו חוסה סלה .

ב-1993 הצטרף למפלגה הסוציאליסטית (מפלגת הפועלים הסוציאליסטית הספרדית). היה יועץ פוליטי בפרלמנט האירופי ובאומות המאוחדות. בשנים 2004–2009 כיהן מטעם המפלגה כחבר במועצת עיריית מדריד.

התמודד ב-2008 לפרלמנט הספרדי ברשימת המפלגה הסוציאליסטית במחוז מדריד, אבל נכנס לפרלמנט רק ב-2009 אחרי שאחד מהנציגים פרש. אחרי הבחירות של-2011 שוב נשאר מחוץ לפרלמנט, וחזר אליו בצורה דומה בתחילת 2013.

ביולי 2014 ניצח בפריימריז על ראשות המפלגה הסוציאליסטית, מונה למזכיר הכללי שלה, והפך לראש האופוזיציה לממשלת המפלגה העממית של מריאנו רחוי. הוא הוביל קו של תמיכה ברפורמה חוקתית שתגביר את האופי הפדרלי של ספרד, במטרה למנוע את פרישת קטלוניה; הרחבת הזכויות הסוציאליות, וחיזוק הקשר עם ארגוני העובדים; והוצאת אלמנטים דתיים ממערכת החינוך הספרדית.

סאנצ'ס עמד בראש המפלגה סוציאליסטית בבחירות שהתקיימו ב-20 בדצמבר 2015 והתאפיינו באובדן אמון הציבור במערכת הפוליטית ובפרט בשתי המפלגות הגדולות. המפלגה הסוציאליסטית שמרה על המקום השני לאחר המפלגה העממית אבל איבדה חלק גדול מכוחה לטובת מפלגת השמאל החדשה פודמוס. אחרי שרחוי לא הצליח להקים ממשלה, ניתן המנדט להקמתה לסאנצ'ס, אולם גם הוא לא הצליח להשיג רוב בפרלמנט, וספרד הלכה שוב לבחירות ב-26 ביוני 2016, בה לא היו שינויים רבים. למרות לחצים גוברים בתוך המפלגה, סאנצ'ס התנגד להצטרפות לממשלת אחדות בראשות רחוי, וגם להימנעות שתאפשר לרחוי להקים ממשלת מיעוט. בסוף ספטמבר התפטר מתפקידו כמזכ"ל המפלגה, וכאשר המפלגה החליטה להימנע בהצבעת האמון ולאפשר את הקמת ממשלת רחוי (במקום שיוכרזו באופן אוטומטי בחירות נוספות), התפטר מהפרלמנט.

במאי 2017 ניצח שוב בהתמודדות על ראשות המפלגה, וחזר לתפקידו כראש האופוזיציה.

בעת המשבר החוקתי בעקבות משאל העם על עצמאות קטלוניה והכרזת העצמאות של הרפובליקה הקטאלנית תמך סאנצ'ס בצעדי ממשלת רחוי שהשעתה את הממשל העצמי של קטלוניה.

## ראש ממשלת ספרד
בעקבות נפילת ממשלתו של מריאנו רחוי בהצבעת אי-אמון קונסטרוקטיבית ב-1 ביוני 2018 מונה למחרת סאנצ'ס לתפקיד ראש הממשלה. סאנצ'ס האתאיסט הוא הראשון שבהשבעתו היה רק עותק של חוקת ספרד ללא ספר תנ"ך או צלב.

ב-7 ביוני הציג סאנצ'ס ממשלה שמבוססת רק על המפלגה הסוציאליסטית. לראשונה בתולדות ספרד בממשלתו היה רוב נשי: מבין 18 החברים בה היו 11 שרות, כולל סגנית ראש הממשלה והשרה לשוויון כרמן קאלבו , שרת ההגנה מרגריטה רובלס, ושרת האוצר מריה חסוס מונטרו . לשר החוץ מונה ז'וזפ בורל.

ימים ספורים אחרי כינון הממשלה, הודיע סאנצ'ס על נכונות ספרד לקלוט מהגרים מאפריקה שחולצו מסירות בים התיכון על ידי ארגון רופאים ללא גבולות, ושאיטליה לא הייתה מוכנה לתת לספינה שעליה שהו לעגון בחופיה.

בפברואר 2019 נכשל סאנצ'ס בניסיונו להעביר את התקציב, בשל דרישות המפלגות הקטלוניות לקיים משאל עם על עצמאות. בעקבות כך הוא הכריז על הקדמת הבחירות ל-28 באפריל. בבחירות קיבלה המפלגה 123 ממתוך 350 המושבים בפרלמנט, אך לא הצליחה להקים ממשלה, אחרי שפודמוס לא הסכימו לתמוך בממשלה מבחוץ, ודרשו שותפות מלאה בקואליציה. בספטמבר, אחרי שנכשל בהצבעת אמון בפרלמנט, הודיע סאנצ'ס על בחירות נוספות שיתקיימו ב-10 בנובמבר. בבחירות אלה נחלשו מעט גם המפלגה הסוציאליסטית וגם פודמוס. אך הפעם הם מיהרו להסכים על הקמת ממשלת קואליציה - לראשונה מאז חזרת הדמוקרטיה לספרד. אבל גם ביחד שתי המפלגות לא הגיעו לרוב בפרלמנט, וסאנצ'ס הצליח, ב-7 בינואר 2020, לזכות באמון הפרלמנט לממשלתו על חודם של שני קולות בהצבעה השנייה (בה יש צורך רק ברוב רגיל, ולא רוב מוחלט) רק בעזרת תמיכה של מפלגות אזוריות קטנות, והימנעות של המפלגה הקטלונית הגדולה השמאל הרפובליקני של קטלוניה (ERC) ואחת המפלגות הבסקיות (EH Bildu).

ביוני 2021 ממשלתו חננה את 9 פוליטיקאים שנכלאו לאחר משפטם של מנהיגי קטלוניה.

במאי 2023, הכריז על בחירות בזק כלליות בספרד, עקב תבוסת מפלגתו בבחירות האזוריות במדינה. בבחירות אלה, שנערכו ביולי 2023 המפלגות המרכיבות את הקואליציה המכהנת איבדו את הרוב אך גם מתנגדיו לא הצליחו להשיג רוב ברור. יריבו אלברטו נונייז פייחו קיבל ראשון את המנדט להרכבת הממשלה, אך הפרלמנט דחה את הצבעת האמון בה. לאחר מכן קיבל סאנצ'ס את המנדט והצליח בחודש נובמבר להרכיב ממשלת מיעוט, בתמיכת הבדלנים מקטלוניה.

## יחסו לישראל
ב-29 באפריל 2023 הוקרן סרטון תמיכה למפגינים של פדרו סאנצ'ס, ראש ממשלת ספרד, בהפגנה המרכזית ברחוב קפלן בתל אביב נגד המהפכה המשפטית בישראל.

### יחסו לישראל אחרי מלחמת חרבות ברזל
עם פרוץ מלחמת חרבות ברזל וטבח שבעה באוקטובר בלט סאנצ'ס בקו הביקורתי שלו כלפי ישראל והיחסים הדיפלומטים בין ישראל לספרד הגיעו לשפל חסר תקדים.

ב-23 בנובמבר 2023, הגיע סאנצ'ס לביקור בישראל יחד עם ראש ממשלת בלגיה, אלכסנדר דה-קרו, במהלכו נפגשו עם ראש הממשלה בנימין נתניהו, נשיא המדינה יצחק הרצוג ועם נשיא הרשות הפלסטינית מחמוד עבאס. יום למחרת, לאחר שערכו השניים מסיבת עיתונאים במעבר רפיח ובה האשימו את ישראל בהרג חסר הבחנה ובהפרת החוק הבינלאומי, זומנו שגרירי המדינות לשיחת נזיפה. שבוע לאחר מכן, בראיון לטלוויזיה הספרדית, פקפק סאנצ'ס במחויבותה של ישראל לחוק הבינלאומי. התבטאות זו הובילה לנזיפה נוספת בשגרירת ספרד בישראל ולהחלטה על החזרת שגרירת ישראל בספרד להתייעצות.

במהלך שנת 2024 החלה ממשלת ספרד בנקיטת צעדים מעשיים נגד ישראל. בפברואר 2024, בזמן שמדינות רבות הקפיאו את המימון לאונר"א בעקבות הפרסום על מעורבות עובדי אונר"א בטבח שבעה באוקטובר, הייתה ספרד בין המדינות הבודדות שלא עשו זאת ואף בחרו להגדיל את המימון. באותו חודש גם קרא להשעיית הסכם התאגדות האיחוד האירופי–ישראל. במאי 2024 הכריזה ספרד, בתיאום עם אירלנד ונורווגיה, על הכרתם במדינה פלסטינית , וביוני 2024 הודיעה ספרד על הצטרפותה לתלונת דרום אפריקה נגד ישראל בגין רצח עם בבית הדין הבין-לאומי לצדק (ICJ) בהאג. בנוסף לכך, ממשלתו מנעה בכמה מקרים לאורך השנה מספינות שסיפקו תחמושת לישראל לעגון בנמלי ספרד.

לאחר התמרון הקרקעי בלבנון במלחמת חרבות ברזל באוקטובר 2024, קרא לקהילה הבינלאומית להטיל אמברגו נשק על ישראל וחזר על קריאתו להשעיית הסכם התאגדות האיחוד האירופי–ישראל.

המגמה המשיכה גם בשנת 2025, במהלכה פעל סאנצ'ס להטלת סנקציות ולבידודה המדיני של ישראל. לאחר אירוויזיון 2025, קרא להרחקת ישראל מהתחרות. כמו כן, קרא להרחקתה מאירועי ספורט בינלאומים. בתקופה זו גם בוטלו 4 עסקאות נשק עם חברות ישראליות. בספטמבר 2025, הודיעה ממשלתו על הטלת אמברגו נשק על ישראל ועל איסור עגינה או כניסה למרחב האווירי שלה עבור ספינות ומטוסים שנושאים נשק לישראל. במקביל, הודיע על הגדלת הסיוע לרשות הפלסטינית ואונר"א, והוטל איסור על ייבוא סחורה מיהודה ושומרון.

סאנצ'ס גינה את התקיפה הישראלית-אמריקאית על איראן ב-2026 ואסר על ארצות הברית להשתמש בבסיסי ספרד לצרכי המלחמה. הוא הביע את התנגדותו למלחמה והגדיר אותה "בלתי חוקית". בשל כך זכה לתמיכה מהמשטר האיראני.

## חיים אישיים
פדרו סאנצ'ס נשוי מאז 2006 לבגוניה פרננדס, ולהם שתי בנות. את חתונתם האזרחית ניהלה טרינידד חימנס.

מלבד ספרדית, סאנצ'ס דובר אנגלית וצרפתית שוטפת, והוא ראש הממשלה הספרדי הראשון שדובר אנגלית בתקופת כהונתו.

סאנצ'ס הוא אתאיסט מוצהר.

אוהד את קבוצת הכדורגל אתלטיקו מדריד.

## קישורים חיצוניים

* 

* 
* 
* 

* 
* 

## הערות שוליים

קטגוריה:ראשי ממשלת ספרד
קטגוריה:אתאיסטים ספרדים
קטגוריה:מעוטרי מסדר השמש של פרו
קטגוריה:ספרדים שנולדו ב-1972